google/wiki40b huggingface dataset:
Lytis

Lytis – biologinė sąvoka, apibūdinanti priklausomybę vienai iš dviejų gyvųjų būtybių gimčių: vyriškajai arba moteriškajai. Tai būdinga didžiajai daliai gyvūnų rūšių ir kai kuriems augalams. Lytis yra esminis skirtumas tarp tos pačios rūšies individų, sąlygojantis jų anatominį sudėjimą ir reprodukcinę funkciją. Tai yra visuma genetiškai nulemtų individo požymių.
Paprastai, moteriškos lyties individais yra vadinami tie, kurie gamina didesniąją gametą – lytinę ląstelę, o vyriškos lyties – gaminantys mažesniąją gametą.

Žodžio kilmė

Lytis yra daiktavardis, kilęs nuo veiksmažodžio lieti („daryti ką iš sulydytos masės, formuoti“). Šis žodis nėra etimologiškai susijęs su žodžiu lytis, vartojamu ledo gabalui nusakyti (pastarasis kilęs nuo lieti reikšmės „pilti, laistyti“ arba lyti – „tirpti“).

Lyties determinacija kituose organizmuose

Kaip ir žmogui, kitiems žinduoliams būdinga XY lyties determinacijos sistema, kai individai, turintys dvi X chromosomas yra patelės, o turintys X ir Y - patinai. Individo lytį lemia Y chromosomos buvimas arba nebuvimas. Patelės vadinamos homogametine lytimi, kadangi visos jų gaminamos gametos (kiaušialąstės) turi X chromosomą, tuo tarpu patinai - heterogametine lytimi, nes jų gametos (spermatozoidai) turi skirtingas lytines chromosomas - arba X, arba Y. Ančiasnapių lyties determinacijos sistema skiriasi nuo likusių žinduolių ir nėra iki galo išaiškinta.
Vabzdžiams būdinga X0 lyties determinacijos sistema (0 žymi chromosomos nebuvimą). Patelės turi dvi X chromosomas, o patinai - vieną X chromosomą. Kai kurie vabzdžiai, pavyzdžiui, vaisinės muselės, turi Y chromosomą, tačiau ir šiuo atveju lytį lemia ne ji, o X chromosomų skaičius (individas, turintis chromosomas XXY būtų patelė, o vieną X chromosomą turintis - patinas; žinduoliuose būtų atvirkščiai).
Paukščių ir kai kurių žuvų lytį lemia ZW lyties determinacijos sistema. Šiuo atveju patinai yra homogametinė lytis (turi 2 Z chromosomas), o patelės - heterogametinė lytis (turi Z ir W chromosomas).
Haploidinė-diploidinė lyties determinacijos sistema būdinga bitėms. Bičių tranai vystosi iš neapvaisintų haploidinių kiaušialąsčių, o darbininkės ir motinėlės (patelės) - iš apvaisintų kiaušialąsčių.
Kai kurių organizmų lytis nulemiama ne genetiškai, o aplinkos veiksnių. Pavyzdžiui, temperatūra lemia kai kurių roplių (pvz., aligatorių) lytį. Kai kurios žuvys gali keisti lytį gyvenimo eigoje priklausomai nuo įvairių veiksnių.
Juozas Grigalavičius

Biografija

1930–1932 m. LKJS Rokiškio parajonio komiteto, 1933 m. LKJS ir LKP Rokiškio rajono komitetų sekretorius. 1934 m. LKP CK instruktorius Rokiškio apskričiai. 1931–1934 m. redagavo Rokiškio rajono laikraščius „Darbininkų mintys“ ir „Kibirkštis“. 1933–1934 m. Maskvoje mokėsi Lenino partinėje mokykloje. 1934–1939 m. kalintas. 1939–1940 m. LKP Rokiškio apskrities komiteto sekretorius.
1940 m. Liaudies Seimo pirmininko pavaduotojas. 1940–1941 m. LKP(b) CK skyriaus vedėjo pavaduotojas. 1941–1942 m. LKP(b) CK ir LSSR Ministrų Tarybos įgaliotinis evakuotojų Gorkio srityje. 1942–1944 m. LKJS CK I-asis sekretorius, Lietuvos partizaninio judėjimo štabo viršininko padėjėjas. 1941 m., 1944–1946 m. LKP(b) Kauno miesto, 1948–1950 m. Šilutės apskrities komitetų I-asis sekretorius. 1950–1953 m. LKP Klaipėdos srities komiteto sekretorius. 1953–1956 m. LSSR kultūros ministro, 1956–1958 m. LSSR Ministrų Tarybos pirmininko pavaduotojas. 1956 m. baigė Aukštąją partinę mokyklą prie SSKP CK. 1958–1979 m. LSSR Ministrų Tarybos, 1979–1983 m. LSSR AT Prezidiumo darbuotojas.
1941–1949 m. ir 1958–1960 m. LKP CK, 1941–1946 m. LKP(b) CK Biuro narys. 1952–1958 m. kandidatas į LKP CK narius. 1940–1947 m. ir 1959–1963 m. LSSR AT deputatas. 1944–1947 m. LSSR AT Prezidiumo pirmininko pavaduotojas.
Absoliutus blogis

Siužetas

Filme pasakojama apie ypatingai slaptoje požeminėje laboratorijoje įvykusią katastrofą, dėl kurios miršta visi jos darbuotojai ir tampa zombiais. Tirti katastrofos pasiunčiama komanda, kuriai tenka susidurti ne tik su zombiais, bet ir su išprotėjusiu komplekso dirbtiniu intelektu bei išsilaisvinusia pabaisa.
Jurgis Dvarionas

Jurgis Dvarionas (g. 1943 m. sausio 13 d. Kaune) – Lietuvos smuikininkas, pedagogas, muzikos kritikas, humanitarinių mokslų daktaras.

Biografija

Tėvas Balys Dvarionas, motina Aldona Dvarionienė, sesuo Aldona Dvarionaitė. 1965 m. baigė Maskvos konservatoriją, 1969 m. baigė šios konservatorijos aspirantūrą. 1973 m. menotyros kandidatas.
Nuo 1969 m. Lietuvos konservatorijos (nuo 1992 m. Lietuvos muzikos ir teatro akademija) dėstytojas, nuo 1992 m. profesorius. 1989–1998 m. Lietuvos kultūros fondo pirmininkas. 1989–1991 m. Sąjūdžio Seimo Tarybos narys.
Koncertavo TSRS, JAV, Suomijoje, Lenkijoje, Ispanijoje, Vokietijoje. Dalyvavo tarptautinėse mokslinėse konferencijose, vadovavo meistriškumo kursams Lenkijoje. Įvairių tarptautinių konkursų žiuri narys, K. Šimanovskio draugijos (Lenkija) narys.
Edisoft

Istorija

Kompaniją įkūrė Michail Ralkin 1999 m. Estijoje. Pirmu stambiu įmonės projektu tapo Estijos elektroninės muitinės deklaravimo sistemos palaikymas. Šią veiklą įmonė vykdė iki 2004-ųjų metų kai Estija tapo pilnateise Europos Sąjungos nare, tuomet „Edisoft“ pradėjo kurti savo elektroninių duomenų mainų platformą – EDI Platform. 2006 m. buvo įkurtos atstovybės Lietuvoje ir Latvijoje. 2008-ais kompanija įžengė į Rusijos rinką ir atidarė atstovybę Sankt Peterburge. 2015-2016 metais buvo atidarytos atstovybės Baltarusijoje, Ukrainoje ir Kazachstane.
„Edisoft“ buvo pripažinta viena sėkmingiausių ir sparčiausiai augančių bendrovių Lietuvoje „Verslo žinių“ rengiamame konkurse „Gazelė 2016“.

Veikla

„Edisoft“ aptarnauja daugiau nei 5500 klientų, vien Baltijos šalyse klientų skaičius siekia 1800. Kompanijos klientai – tai prekybos tinklai, tiekėjai, logistikos, maisto pramonės, viešojo maitinimo ir kitų sektorių įmonės.
Įmonės klientų tarpe didžiausi regiono prekybos tinklai („Maxima“, „Rimi“, „Prisma“, „Selver“, „K-Rauta“), gerai žinomų prekinių ženklų („Coca-cola“, „Fazer“, „Valio“, „Acme“, „Tesa“, „Viči“) tiekėjai, stambūs didmenininkai („Sanitex“, „Daisena“, „Osama“, „Nordnet“) bei daug kitų įmonių.
Dėžutė (vaisius)

Dėžutė (lot. capsula) – sausasis atsidarantis vaisius, kurio viduje yra daug sėklų. Dėžutė gali būti pailgos ar apskritos formos, vienalizdė ar kelializdė. Nunokusi ji atsidaro išilginiais plyšiais arba skylutėmis viršutinėje dalyje.
Spirališkai susisukant tamprioms sąvaroms, dėžutė gali staigiai atsidaryti ir išsvaidyti sėklas (spriginiai).
Dėžutes išaugina linas, aguona, durnaropė.
Stasys Brundza

Biografija

Tėvas Kazys Brundza, seserys Elena ir Konstancija.
1964–1976 m. studijavo Vilniaus inžineriniame statybos institute, inžinierius-mechanikas (automobilis ir autoūkis). 1966–1968 m. Kauno radijo gamyklos inžinierius. 1968–1975 m. Iževsko (Rusija) automobilių gamyklos inžinierius bandytojas. 1976–1988 m. Vilniaus automobilių remonto gamyklos vyr. konstruktoriaus pavaduotojas, 1982–1988 m. sportinių automobilių „LADA VFTS“ gamybos vadovas. 1988–1992 m. Vilniaus eksperimentinės sportinių automobilių gamyklos (EVA) generalinis direktorius. Nuo 1991 m. „Thermo King“ atstovas Lietuvoje. 1991–2001 m. „Volvo Truck Corp.“ atstovas Lietuvoje. 1992–2001 m. „Audi“ ir „Volkswagen“ importuotojas Lietuvoje.  Sėkmingai perpardavinėdamas transporto priemones reeksportui susikrovė kapitalą, tačiau VAG koncernas dėl to pareikalavo atsakomybės, ko pasekoje teko skubiai parduoti verslą.
Nuo 1992 m. Vilniaus „Rotary“ klubo narys. 1993–2003 m. Tautinio olimpinio komiteto narys. 1996–1999 m. ir 2004–2007 m. Lietuvos autoverslininkų asociacijos prezidentas. 1996–2003 m. Lietuvos automobilių klubo prezidentas, nuo 2003 m. garbės prezidentas. 1998 m. įkūrė VšĮ „Stasio Brundzos Automobilių ir transporto muziejus“ (2012 m. muziejuje buvo 110 automobilių ir 20 motociklų).  2003–2004 m. banko „Snoras“ Tarybos pirmininkas. 2007–2008 m. ministro pirmininko Gedimino Kirkilo visuomeninis konsultantas saugaus eismo klausimais.  2012 m. „Drąsos kelio“ sąraše kandidatavo į LR Seimą.  Seime pasižymėjo daugeliu abejotinos vertės teisės aktų projektų pateikimu. Aršus transporto priemonių su dešinėje pusėje esančiu vairu registracijos Lietuvoje priešininkas.
Išgarsėjo pabėgimu iš autoįvykio 2011 metais.
Notigalės pelkė

Notigalės pelkė – pelkė šiaurės rytų Lietuvoje, Kupiškio rajone, 7 km į šiaurės rytus nuo Skapiškio, Rokiškio rajono paribyje. Plotas – 10,37 km². Tai ežerinės kilmės plynraistinė aukštapelkė, nusidriekusi per 4 km iš šiaurės į pietus. Pelkėje telkšo 7 ežerai ir keli ežerokšniai: Notigalė, Ešerinis, Ašakinis, Bedugnis, Kulys, Bedugnėlis, Lėvenaitis, Lelijinis, Dvikelmis, Beržuona. Aplink pelkę driekiasi Notigalės-Skapgirio miškai.
Durpių klodo vidutinis storis 3,6 m (didžiausias – 7,4 m). Durpių ištekliai 26,2 mln. m³. Durpių peleningumas 2,3 %, susiskaidymas 21 %, vidutinis drėgnumas 92 %, būdingos aukštapelkinės kimininės durpės. Notigalės pelkės dugną dengia smėlis bei priesmėlis, o tarp jo ir durpių slūgso iki 0,7 m storio sapropelio sluoksnis.
Nuo 1974 m. Notigalės pelkė saugoma kaip Notigalės telmologinis draustinis (jis apima ir gretimą Salagalio pelkę).
Rīgas FK

Istorija

Tai vienas stipriausių Latvijos klubų XX a. tarpukariu. 1929 m. jis nugalėjo lietuvių LFLS Kaunas komandą net 8:1.  Užėjus sovietams klubas iširo.
Suahilių kalba

Istorija

Kalbos pavadinimas kilo iš arabų žodžio sawāḥil – daugiskaitinės sāḥil versijos, reiškiančios „pakraštį, krantą“. Priešdėlis ki- reiškia krantą. Taigi, kiswahili reiškia „pakrančių (gyventojų) kalba“.
Suahilių kalbos ištakos siejamos su Zanzibaro salynu ir Omano imperijos valdomis Rytų Afrikos pakrantėse, kur lankėsi ir kūrėsi arabų pirkliai. Prekybiniais, o vėliau ir religiniais sumetimais ėmė formuotis lingua franca, pagrįsta vietinėmis bantų kalbomis ir arabiškais bei persiškais skoliniais. Nuo XVII a. musulmonų pirkliai ėmė rengti keliones gilyn į žemyną, su savimi platindami ir suahilių kalbą.
Pirmieji rašytiniai šaltiniai suahilių kalba žinomi nuo 1711 m. Tai Kilvoje arabišku raštu rašyti laiškai, skirti sąjungininkams Mozambike. 1728 m. užrašyta epinė poema Utendi wa Tambuka. 1886 m. vokiečiams užėmus Tanganiką, suahilių kalba tapo regionine kolonijos kalba, tačiau  Britų Kenijoje ji buvo ignoruojama. Vėliau, britams užvaldžius visą Rytų Afriką, suahilių kalba buvo diegiama kaip bendrinė vietinė kalba, tačiau valdžios įstaigose, vidurinėse ir aukštosiose mokyklose vartota tik anglų kalba. 1928 m. Zanzibaro tarmės pagrindu sunorminta bendrinė suahilių kalba.

Paplitimas

Po nepriklausomybės paskelbimo, Kenija ir Tanzanija suahilių kalbą paskelbė valstybine, 2005 m. tai padarė ir Uganda. Šią kalbą moka ~90 % Tanzanijos gyventojų, daugumas Kenijos gyventojų, ją supranta nemažai Ugandos gyventojų (išskyrus Bugandos gyventojus); ši kalba taip pat vartojama Kongo DR rytuose, vietomis Burundyje, Zambijoje, Komoruose, Ruandoje, Malavyje, šiaurės rytų Mozambike.
Suahilių kalbos reikšmė auga ir už Afrikos ribų: šia kalbą vartoja Vakarų šalyse, Artimuosiuose Rytuose gyvenantys imigrantai iš Rytų Afrikos, laidas suahilių kalba leidžia žymios radijo stotys.
Lietuvoje suahilių kalba dėstoma Vilniaus universiteto Orientalistikos centre (pradininkas – dr. Gediminas Degėsys).

Gramatika

Suahilių kalbos daiktavardžiai skirstomi į 16 klasių. Jos nustatomos pagal objekto tipą (asmenys, gamtos objektai, įrankiai, abstrakcijos ir kt.). Kiekviena iš klasių prasideda skirtinga priesaga ir daugiskaitoje įgauna taip pat skirtingą priesagą; pvz., mtu (žmogus) ir watu (žmonės) bei kitabu (knyga) ir vitabu (knygos).
Veiksmažodis kaitomas daugiausia priešdėlinės kaitybos būdu ir taip  nurodo asmenį, skaičių, laiką, priklausomybę.
KF Oriku

Istorija

Klubo ištakos siekia 2012 m. 2017/2018 m. žaidė antros pakopos pirmenybėse ir užėmė antrą vietą, kuri leido kilti į Pirmą divizioną.
Žaidžia Pirmoje lygoje, „B“ grupėje.
Didlaukė

Aplinkinės gyvenvietės

Skaudviliai – 4 km
Blužgalis – 1 km 
 Šilynas – 0,3 km
ŠIAULIAI – 17 km 
 BUBIAI – 1,5 km
Dirvonai – 4,5 km 
 Kurtuvėnai – 5,5 km
Jusaičiai – 2 km
Alksnyniškė – 2,5 km 
 Čeprečiškė – 2 km
Padegliai – 1 km
Žalpeliai – 0,3 km
Bendras darbas (Augsburgas)

Bendras darbas – Lietuvių tremtinių amatininkų ir darbininkų profesinės sąjungos informacinis mėnesinis leidinys, leistas 1948–1949 m. Vokietijoje Augsburgo lietuvių išeivių stovykloje.

Istorija

Leidinį redagavo redakcinė komisija. Ats. redaktoriai: V. Gervickas (1948 m.) A. Žiedas (1949 m.). Faktiškasis redaktorius Jackus Sondeckis. Išleisti 8 numeriai.
1947 m. Hanau stovykloje ta pati profesinė sąjunga išleido vieną 20 p. numerį rotatorinio žurnalo „Darbas ir amatai“.
Tikras išbandymas

Turinys

14-metės Matės Ros tėvas žūsta nuo bandito Tomo Čeinio paleistos kulkos. Nepaisant jauno amžiaus, mergina nusprendžia nepasikliauti vien teisėtvarkos sergėtojais ir pati imtis žudiko paieškų. Pardavusi tėvo arklį, ji nusamdo vienakį maršalą Rubeną ir kartu su juo leidžiasi į indėnų rezervatą, kur, tikėtina, pasislėpė Čeinis…
Asociacinio ryšio susilpnėjimas

Asociacinio ryšio susilpnėjimas (angl. loosening of associations) – reiškinys, kai mąstyme atsiranda minčių peršokimas nuo vienos temos prie kitos, kuri visiškai nesusijusi su pirmąja. Kalbantysis nekreipia dėmesio į tai, kad temos nėra susijusios, t. y., dingsta ryšiai tarp gretimų sakinių. Jis to tiesiog nejaučia.
Tokiu atveju gali būti sugretinti teiginiai, nesusieti prasminiu ryšiu. Kai asociacinis ryšys labai nusilpęs, kalba gali tapti inkoherentiška. Asociacijų ryšio susilpnėjimas būna schizofrenijos, manijos epizodų ir kitų psichozinių sutrikimų arvejais.
Šveicarų psichiatras Eugenas Bleuleris (Eugen Bleuler) sukūrė žodį schizofrenija ir juo pavadino įvairius psichinius sutrikimus, kuriems būdingas asociacinio ryšio susilpnėjimas. Dėl šio susilpnėjimo dingsta ryšys tarp paprastai susijusių minčių, bendravimo, veiksmų ir emocijų, todėl elgesys pasidaro keistas, nesuvokiamas. Itin smarkus asociacinio ryšio susilpnėjimas ir elgesio, minčių bei afekto inkoherencija būdingi dezorganizuotam schizofrenijos tipui, anksčiau vadintam hebefrenija (angl. hebephrenia).
Staigūs peršokimai nuo vienos temos prie kitos dėl nenutrūkstančios ir pagreitėjusios kalbos srauto paprastai nelaikomas asociacinio ryšio susilpnėjimo atveju.
Jonas Koreva

Biografija

1905 m. baigė Vilniaus karo mokyklą, tarnavo Rusijos imperijos kariuomenėje. Grįžęs į Lietuvą 1919 m. kovo mėn. mobilizuotas į Lietuvos kariuomenę, paskirtas Krašto apsaugos ministerijos Tiekimo skyriaus viršininku. 1919 m. tarnavo Lietuvos karinėje misijoje Prancūzijoje. 1919 m. pulkininkas. 1919–1920 m. Tiekimo skyriaus viršininkas. 1920–1921 m. Krašto apsaugos ministerijos ypatingųjų reikalų karininkas, 1921–1922 m. Kontrolės skyriaus viršininkas. 1922–1924 m. kariuomenės intendantas. 1924–1926 m. pėstininkų ir šaudymo inspektorius, 1926–1930 m. Vyriausiojo kariuomenės štabo pėstininkų inspektorius.
Elena Lukauskienė

Biografija

Ištekėjusi. Pirmas vyras Raclauskas. Antras – Mikas Lukauskas (1911-1996), spaustuvės „Žaibas“ meistras. Gyveno Kaune, Žaliakalnyje.
1944 metų pavasarį kartu su vyru sutiko priimti žydų vaikus – Pesachą ir Chaną Joselevičius (Tėvas Šimonas Joselevičius žuvo likviduojant Kauno getą. Motina Lėja Joselevičienė pateko į Štuthofo koncentracijos stovyklą). Karui pasibaigus, vaikai grįžo pas likusią gyvą motiną. 2006 m. kovo 1 dieną Mikas ir Elena Lukauskai pripažinti Pasaulio Tautų Teisuoliais už 2 vaikų išgelbėjimą.
Kraujo grupė (2002 filmas)

Turinys

Buvęs FTB agentas Teris Makalebas, anksčiau ieškojęs serijinių žudikų, po širdies transplantacijos išėjo į pensiją. Paskutinis jo ieškotas žudikas paspruko sužeistas į nugarą.
Po keleto metų Makalebą aplanko moteris, kurios sesuo taip pat žuvo nuo maniako rankos ir kuri tapo jo širdies donore. Jausdamas pareigą, Makalebas nusprendžia jai padėti, bet netrukus supranta, kad jo nesurastas žudikas grįžo ir vėl ėmėsi žmogžudysčių. Dar daugiau, jis nužudė moterį tam, kad šios širdis atitektų Makalebui ir šis vėl galėtų įsijungti į jo gaudynes. Nors policija ir nepatenkinta savarankišku Makalebo tyrimu, šis pamažu išsiaiškina, kad žudikas – jo artimas draugas Džasperas...
Užubalis (Panevėžys)

Istorija

1585 m. minimas Užubalio dvaras.
Zenonas Gerulaitis

Biografija

1914–1916 m. studijavo Petrogrado universiteto Gamtos ir geografijos fakultete. Mobilizuotas į Rusijos kariuomenę. Pirmojo pasaulinio karo dalyvis. 1916 m. Petrograde baigė Vladimiro karo mokyklą.
Nuo 1918 m. lapkričio mėn. Lietuvos kariuomenės savanoris. 1918–1920 m. dalyvavo kovojant su Raudonaja armija ir Lenkijos kariuomenės daliniais. 1919–1920 m. kuopos, bataliono vadas.
1922 m. baigė Aukštuosius karininkų kursus. 1924 m. Briuselyje baigė Karo akademiją. 1924–1926 m. Vyriausiojo štabo Operatyvinio skyriaus viršininko padėjėjas (pavaduotojas), viršininkas. 1926–1929 m. Pirmosios, Antrosios karo apygardos štabo viršininkas. 1929–1934 m. Vyriausiojo štabo valdybos viršininkas. 1934–1937 m. karo atašė Prancūzijoje, Belgijoje. 1937 m. divizijos generolas. Nuo 1937 m. lapkričio mėn. Kariuomenės tiekimo viršininkas. 1938 m. spalio mėn. – 1939 m. kovo mėn. ėjo 3-osios pėstininkų divizijos vado pareigas.
1940 m. birželį SSRS okupavus Lietuvą, „Liaudies kariuomenės“, Raudonosios armijos 29-ojo šaulių teritorinio korpuso tiekimo viršininkas. 1941 m. birželio 14 d. suimtas Varėnoje, išvežtas į Norilską, vėliau į Taišetą. 1943 m. gegužės mėn. Ypatingojo pasitarimo nuteistas kalėti.
1943m. liepos mėn. iš Norilsko perkeltas į Krasnojarską.
Irkutsko srityje, Taišeto lageryje mirė nuo išsekimo.
Aldona Mikšytė

Biografija

Vyras Anicetas Kunčius, sūnus Herkus Kunčius. 1962 m. baigė Lietuvos konservatorijos A. Staškevičiūtės solinio dainavimo klasę. Nuo 1962 m. Kauno muzikinio teatro solistė. Sukūrė daugiau kaip 70 operų, operečių, miuziklų vaidmenų. Koncertavo Europos šalyse, JAV, Kanadoje.
DDS

DDS („Digital Data Storage“ – „Skaitmeninė duomenų saugykla“) – kompiuterinių duomenų saugojimo formatas magnetinėje juostoje, išsivystęs iš Digital Audio Tape (DAT) technologijos, kuri pradžioje kurta CD kokybės įrašams įrašinėti. 1989 m. Sony ir Hewlett Packard apibrėžė DDS formatą duomenų saugojimui, naudojant DAT tipo kartridžus.
Šilų dvaras (Jonava)

Istorija

Dvarui priklausė dešinysis Neries intakas. Šilų dvarą kaip kraitį apie 1654 m. ištekėdama atsinešė Joana Zavišaitė (sutuoktinis Mstislavlio kašteliono sūnus Stanislovas Kosakovskis). Tokiu būdu Jonavos apylinkes pradėjo valdyti Kosakovskiai. Tačiau dvaras ir Jonavos miestas pradėtas kurti tik po 1750 m. Šilų (arba Rimvydų dvaras) 1778 m. už pasiskolintus 21 000 auksinių buvo užstatytas giminaitei Konstancijai Zabielienei. Dvaras buvo vienos turtingiausių Kauno paviete bajoraičių Marijonos Zabielaitės, kilusios iš Raudondvario, pasoginis dvaras. Dvare gimė vyskupas Juozapas Kazimieras Kosakovskis (1738–1794), Jonavos bažnyčios fundatorius. Pasak Juozapo Kosakovskio, Marijona savo būstą iš Šilų dvaro perkėlusi į Jonavą, norėdama čia įkurti ir išlaikyti miestelį.
Kiribačio doleris

Kiribačio doleris – oficialus Kiribačio piniginis vienetas. Tai nėra nepriklausoma valiuta, bet ji yra susieta santykiu 1:1 prie Australijos dolerio. Monetos buvo išleistos 1979 m. ir cirkuliuoja kartu su Australijos dolerio banknotais ir monetomis.

Monetos

1979 m. buvo išleistos tokių nominalų monetos: 1, 2, 5, 10, 20 ir 50 centų bei 1 doleris. Išskyrus 1 dolerį, monetos yra apskritos, o 1 dolerio moneta yra dvilikabriaunė. 1981 m. išleista 5 dolerių moneta, o 1989 m. ir 2 dolerių moneta. 1992 ir 2000 metais buvo kaldinamos 5 (tik 2000 m.), 10 ir 20 dolerių proginės monetos.
Stokholmo ekonomikos aukštoji mokykla Rygoje

Stokholmo ekonomikos aukštoji mokykla Rygoje (angl. Stockholm School of Economics in Riga, SSE Ryga) - privati aukštoji mokykla Latvijoje, Įkurta 1994 m. Kasmet Mokyklą baigia apie 100 studentų (iš Baltijos šalių ir kt.). Dažnai jie tampa svarbias pareigas einančiais ekonomistais, finansininkais, vadybininkais bei kitų sričių profesionalais Lietuvoje, Latvijoje, Estijoje ir už jų ribų.
Mokykla užima 13 vietą tarp 60 geriausių Europos verslo mokyklų (Pagal 2007 metų „Financial Times“ aukštųjų mokyklų reitingų duomenis). Kasmet mokykla priima apie 115 studentų: 65 % latvių, 25 % lietuvių, 10 % estų.
60% dėstytojų atvyksta iš Švedijos, Danijos, JAV, Didžiosios Britanijos, Suomijos, Kanados bei kitų šalių. Studijų trukmė: 3 metai. Studijų kalba - anglų.
Renginiai: „Investment Game“, „Peak Time“, karjeros dienos „Days of Opportunities“.
Rusė

Istorija

Anksčiau vadinta Ruščiuku (rus. Рущук, turk. Rusçuk).
Šavašai

Istorija

XIX a. Šavašų palivarkas priklausė Antalieptės valsčiui, buvo 65 deš. žemės, ežerėlis. Šavašų palivarką įsigiję medicinos mokslų daktaro Vlado Kviklio tėvai. Išliko medžiais apsodinta alėja.
Raguotoji barškuolė

Aprašymas

Tai smulkiausia genties rūšis. Suaugusių gyvačių kūnas 60 cm ilgio, smėlio spalvos, su paeiliui pasikartojančiomis baltomis ir juodomis dėmėmis. Šonuose smulkios tamsios dėmelės. Kūnas savo spalva labai prisitaikęs prie gyvenamosios aplinkos.

Paplitimas

Gyvena Šiaurės vakarų Meksikos, Vakarų Arizonos, Rytų Kalifornijos ir Pietų Nevados dykumose.

Mityba

Minta smulkiais graužikais ir driežais.
Andoros vėliava

Andoros vėliava – trispalvė, sudaryta iš trijų nevienodo pločio vertikalių juostų: prie flagštoko – mėlyna, viduryje – geltona ir išorėje – raudona. Vėliavos viduryje yra Andoros herbas.
Spėjama, kad šią vėliavą 1866 metais sukūrė Napoleonas III.

Simbolika

Mėlyna ir raudona yra Prancūzijos trispalvės spalvos, raudona ir geltona – Ispanijos vėliavos spalvos – kartu jos reiškia prancūzų ir ispanų Andoros globą.

Spalvos

        Pantone spalvų sistemoje: Pantone Blue 072;  RGB spalvų sistemoje:  41, 5, 161.
        Pantone spalvų sistemoje: Pantone Yellow;  RGB spalvų sistemoje: 247, 224, 23.
        Pantone spalvų sistemoje: Pantone 199;  RGB spalvų sistemoje: 214, 28, 56.
        Pantone spalvų sistemoje: Pantone 300;  RGB spalvų sistemoje: 0, 110, 199.
        Pantone spalvų sistemoje: Pantone 109;  RGB spalvų sistemoje: 247, 212, 23.
        Pantone spalvų sistemoje: Pantone 485;  RGB spalvų sistemoje: 212, 46, 18.
        Pantone spalvų sistemoje: Pantone 466;  RGB spalvų sistemoje: 201, 181, 130.
        Pantone spalvų sistemoje: Pantone (nėra);  RGB spalvų sistemoje: 255, 255, 255.
        Pantone spalvų sistemoje: Pantone 478;  RGB spalvų sistemoje: 112, 56, 36.